Predkladacia správa

Rámcový dohovor na ochranu národnostných menšín (ďalej len “rámcový dohovor”) je medzinárodnoprávny dokument prijatý Výborom ministrov Rady Európy dňa 10. novembra 1994. Na podpis bol otvorený 1. februára 1995 a v ten istý deň bol podpísaný za Slovenskú republiku. Národná rada Slovenskej republiky s ním vyslovila súhlas uznesením č. 128 z 
21. júna 1995 a prezident SR ho ratifikoval 14. júla 1995. Rámcový dohovor nadobudol platnosť 1. februára 1998 podľa čl. 28 ods. 1 po uložení ratifikačných listín 12 signatárskych štátov u depozitára, ktorým je generálny tajomník Rady Európy. Publikovaný bol v Zbierke zákonov SR pod číslom 160/1998 Z. z. Prvú oficiálnu implementačnú správu v zmysle čl. 25 ods.2 rámcového dohovoru Slovensko predložilo v máji 1999.
V rámci druhého kola monitoringu implementácie záväzkov prijal Výbor delegátov ministrov Rady Európy dňa 21. júna 2006 rezolúciu Výboru ministrov č. ResCMN(2006)8 o implementácii Rámcového dohovoru na ochranu národnostných menšín v Slovenskej republike. V záveroch rezolúcie vyzdvihuje úsilie Slovenska vynaložené na podporu implementácie rámcového dohovoru a zdokonalenie antidiskriminačného právneho aj inštitucionálneho rámca, zriadenie Univerzity J. Selyeho v Komárne, nárast objemu finančných prostriedkov určených na podporu kultúry menšín. Zároveň v rezolúcii Výbor ministrov vyjadruje potrebu zlepšenia legislatívneho rámca na ochranu národnostných menšín (oblasť financovania menšinových kultúr, vzdelávanie v menšinových jazykov, okruh osôb, na ktoré sa vzťahujú určité jazykové práva), v možnostiach účasti osôb patriacich k národnostným menšinám na rozhodovacích procesoch. Negatívny vplyv a závažnú výzvu predstavuje pokračujúci výskyt rasovo motivovaných trestných činov a incidentov, ktorých cieľom sú Rómovia a iné zraniteľné skupiny. 
Výsledky druhého kola monitoringu boli ako verejne prístupný materiál predmetom rokovania vlády SR v októbri 2006 a súvisiace materiály boli v slovenskom i anglickom jazyku zverejnené aj na internetovej stránke Úradu vlády SR a Ministerstva zahraničných vecí SR. 
Predkladaná tretia implementačná správa je zameraná predovšetkým na prezentáciu vývoja legislatívy a spoločenskej praxe v oblasti ochrany národnostných menšín, ako aj v prevencii a potláčaní pretrvávajúcich prejavov diskriminácie príslušníkov národnostných menšín na etnickom základe, a to v sledovanom období od roku 2004 do februára 2009. 
Návrh Tretej správy o implementácii Rámcového dohovoru na ochranu národnostných menšín v Slovenskej republike vypracovalo Ministerstvo zahraničných vecí SR z podkladových materiálov a v úzkej súčinnosti s Úradom vlády SR, Ministerstvom kultúry SR, Ministerstvom školstva SR, Ministerstvom zdravotníctva SR, Ministerstvom práce, sociálnych vecí a rodiny SR, Ministerstvom vnútra SR, Ministerstvom spravodlivosti SR, Ministerstvom výstavby a regionálneho rozvoja SR, Ministerstvom hospodárstva SR, Úradom splnomocnenkyne vlády SR pre rómske komunity, Kanceláriou verejného ochrancu práv a Štatistickým úradom SR. 
        Materiál bol predmetom medzirezortného pripomienkového konania a bol prerokovaný Radou vlády SR pre národnostné menšiny a etnické skupiny.
 
      Predložený materiál nemá ekonomický, finančný a environmentálny vplyv, vplyv na zamestnanosť a podnikateľské prostredie, ani vplyv na štátny rozpočet, rozpočty obcí a rozpočty vyšších územných celkov.